

       R O M Â N I A
JUDEŢUL HUNEDOARA 
  MUNICIPIUL BRAD
       P R I M A R U L
  Nr. 56/11050/20.03.2025




R E F E R A T   DE   A P R O B A R E
privind aprobarea Devizului general, actualizat cu Nota de Renunțare și Nota de Lucrări Suplimentare, conform Dispoziției de Șantier nr. 1, pentru obiectivul de investiții ”Sistematizare și utilități pentru blocul de locuințe de pe strada 
Dacilor, nr. 12, municipiul Brad, județul Hunedoara”, 
obiect - Sistematizarea Circulației


În municipiul Brad, în ultimii ani, una dintre problemele majore cu care s-a confruntat administrația publică locală a fost numărul foarte mare de cereri pentru locuințe. Având în vedere că populația tânără a municipiului Brad este de peste 20% din numărul total de locuitori, a fost necesară construirea unui bloc de locuințe pe raza municipiului Brad, ceea ce a creat posibilitatea accesului la proprietate a tinerilor și a familiilor de tineri.
[bookmark: _Hlk169600500]	Prin Hotărârea Consiliului Local nr. 123/2020 s-a aprobat Studiul de Fezabilitate și Devizul general pentru obiectivul de investiții "CONSTRUIRE LOCUINȚE PENTRU TINERI DESTINATE ÎNCHIRIERII, P+3E+M, SISTEMATIZARE ȘI UTILITĂȚI".
	Programul de construire locuințe pentru tineri, destinate închirierii, este implementat de către Ministerul Lucrărilor Publice, Dezvoltării și Administrației (ordonator principal de credite) prin intermediul Agenției Naționale pentru Locuințe (ordonator secundar de credite) și se realizează conform prevederilor Legii nr. 152/1998 privind înființarea Agenției Naționale pentru Locuințe, republicată cu modificările  și completările ulterioare.
	Astfel, prin Hotărârea Consiliului Local nr. 169/2019 s-a aprobat achiziționarea unui teren în suprafață de 3.700 mp. situat în municipiul Brad, strada Dacilor, nr. 12, județul Hunedoara în vederea construirii unui bloc de locuințe pentru tineri prin Agenția Națională pentru Locuințe.
	Prin Hotărârea Consiliului Local nr. 51/2021 s-a propus asigurarea din bugetul local al Municipiului Brad a costului execuției utilităților aferente construcțiilor, precum și a sistematizării amplasamentului (apă, canalizare, energie electrică, gaze, telefonie, căi de acces, alei pietonale, spații verzi, etc.).
Pentru a putea fi efectuată recepția lucrărilor obiectivului de investiții ”CONSTRUIRE LOCUINȚE PENTRU TINERI DESTINATE ÎNCHIRIERII, P+3E+M, SISTEMATIZARE ȘI UTILITĂȚI", construcția trebuie racordată la utilitățile existente în zonă, iar sistematizarea circulației va fi realizată pentru o bună funcționalitate.
Astfel, prin Hotărârea Consiliului Local nr. 94/2024 s-a aprobat Devizul general pentru sistematizarea circulației în valoare de 287.948,74 lei (cu T.V.A.), respectiv 242.181,61 lei (fără T.V.A.), din care C+M = 221.336,62 lei (cu T.V.A.), respectiv 185.997,16 lei (fără T.V.A.). 
În urma verificărilor, pe parcursul executării lucrărilor, efectuate de către comisia alcătuită din reprezentanți ai beneficiarului, ai proiectantului, ai constructorului și dirigintele de șantier,  s-a constatat necesitatea efectuării unor modificări de cantități de lucrări ca urmare a modificărilor urbanistice din zonă, prin adaptarea soluțiilor tehnice date în detaliile de execuție, la situația reală din teren. 
Ţinând cont de cheltuielile efectuate cu proiectarea, taxe pentru avize, cote  pentru Inspectoratul  de Stat în Construcţii,  dirigenția de șantier, asistența tehnică din partea proiectantului precum  și  de Nota de Renunțare și Nota de Lucrări Suplimentare, valoarea Devizului general aprobat prin Hotărârea Consiliului Local nr. 94/2024 necesită o suplimentare cu 91.438,05 lei (cu T.V.A.).
Astfel, valoarea totală a Devizului general, actualizat cu Nota de Renunțare și Nota de Lucrări Suplimentare, devine 379.690,74 lei (cu T.V.A.), respectiv 319.362,17 lei (fără T.V.A.), din care C+M = 313.373,24 lei (cu T.V.A.), respectiv 263.338,86 lei (fără T.V.A.). 
În contextul celor de mai sus am inițiat prezentul  proiect de hotărâre prin care am propus aprobarea Devizului general, actualizat cu Nota de Renunțare și Nota de Lucrări Suplimentare, conform Dispoziției de Șantier nr. 1, pentru obiectivul de investiții ”Sistematizare și utilități pentru blocul de locuințe de pe strada Dacilor, nr. 12, municipiul Brad, județul Hunedoara”, obiect - Sistematizarea Circulației și îl supun spre dezbatere și aprobare plenului Consiliului Local al Municipiului Brad în forma prezentată.
Invoc în susţinerea propunerii mele prevederile art. 44 alin. (1) din Legea nr. 273/2006 privind finanţele publice locale, cu modificările și completările ulterioare, ale Hotărârii Guvernului nr. 907/2016 privind etapele de elaborare şi conţinutul - cadru al documentaţiilor tehnico-economice aferente obiectivelor/proiectelor de investiţii finanţate din fonduri publice, cu modificările și completările ulterioare, ale art.129 alin. (2) lit. b), alin. (4) lit. d) din O.U.G. nr. 57/2019 privind Codul administrativ, cu modificările și completările ulterioare, precum și ale Legii nr. 554/2004 a contenciosului administrativ, cu modificările și completările ulterioare.

